b"\n_START_ARTICLE_\nTales of Xillia 2\n_START_SECTION_\nJuoni\n_START_PARAGRAPH_\nIs\xc3\xa4ns\xc3\xa4 ohjeistamana 8-vuotias tytt\xc3\xb6 Elle Mel Marta l\xc3\xa4htee etsim\xc3\xa4\xc3\xa4n Canaanin maata. Mutta juna, johon h\xc3\xa4n astuu kaapataan ennen sen l\xc3\xa4ht\xc3\xb6\xc3\xa4. Ludger Kresnik seuraa Elle\xc3\xa4 samaan junaan ja yhdess\xc3\xa4 Jude Mathisin avulla est\xc3\xa4\xc3\xa4 hy\xc3\xb6kk\xc3\xa4yksen. Mutta juna t\xc3\xb6rm\xc3\xa4\xc3\xa4 ja l\xc3\xa4\xc3\xa4kint\xc3\xa4hoidon takia Ludger on velkaa Spirius Corporationille 20 miljoonaa galdia. Etsiess\xc3\xa4\xc3\xa4n keinoa Canaanin maahan p\xc3\xa4\xc3\xa4semiseksi sek\xc3\xa4 velkojen maksamiseksi, Ludger tapaa muut Tales of Xilliasta tutut protagonstit, sek\xc3\xa4 Gaiuksen ja Muz\xc3\xa9t'n. He saavat tiet\xc3\xa4\xc3\xa4 Spiriuksen j\xc3\xa4ljitt\xc3\xa4v\xc3\xa4n jakautuneita ulottuvuuksia (fractured dimensions), eroavuuskatalyyttien (divergence catalysts) my\xc3\xb6t\xc3\xa4 syntyneit\xc3\xa4 vaihtoehtoisia todellisuuksia. Tietoisena Kresnikin suvun kyvyst\xc3\xa4 astua n\xc3\xa4ihin ulottuvuuksiin ja tuhota katalyytteja, Spiriuksen toimitusjohtaja Bisley Bakur antaa Ludgerille t\xc3\xa4m\xc3\xa4n teht\xc3\xa4v\xc3\xa4n, koska suuri henki Origin ei kykene en\xc3\xa4\xc3\xa4 tukemaan sielujen runsaslukuisuutta. Samalla Ludgerin on l\xc3\xb6ydett\xc3\xa4v\xc3\xa4 my\xc3\xb6s teht\xc3\xa4v\xc3\xa4\xc3\xa4ns\xc3\xa4 aiemmin hoitanut isoveljens\xc3\xa4 Julius Kresnik, jota syytet\xc3\xa4\xc3\xa4n aiemmasta junakaappauksesta._NEWLINE_Ludgerille ja muille protagonisteille selvi\xc3\xa4\xc3\xa4 v\xc3\xa4hitellen, ett\xc3\xa4 maailman nykytilanne johtuu 2 000 vuotta vanhasta kokeesta, jonka ovat j\xc3\xa4rjest\xc3\xa4neet kolme suurinta henke\xc3\xa4: Origin, Maxwell ja Chronos. Kokeen tarkoitus oli selvitt\xc3\xa4\xc3\xa4 oliko ihmiskunta s\xc3\xa4\xc3\xa4st\xc3\xa4misen arvoinen. Ensimm\xc3\xa4inen Canaanin maahan p\xc3\xa4\xc3\xa4ssyt ihminen saisi esitt\xc3\xa4\xc3\xa4 toiveen Originille, joka t\xc3\xa4ytt\xc3\xa4isi sen. Osana koetta, ihmisi\xc3\xa4 alusta asti halveksinut Chronos oli antanut Kresnikin suvulle taskukelloilla aktivoitavan voiman nimelt\xc3\xa4 chromatus: sama voima, joka salli jakautuneisiin ulottuvuuksiin siirtymisen ja niiden tuhoamisen. Jos miljoonas eroavuuskatalyytti syntyy ennen kuin kukaan ihminen p\xc3\xa4\xc3\xa4sisi Canaaniin esitt\xc3\xa4m\xc3\xa4\xc3\xa4n toiveensa, Origin vapauttaisi kaiken j\xc3\xa4lleensyntymisprosessista syntyv\xc3\xa4n miasman k\xc3\xa4ytt\xc3\xa4en sit\xc3\xa4 tuhotakseen kaiken muun paitsi henget. Lis\xc3\xa4ksi Kresnikin sukuun syntyy aina joka sukupolvi erikoishenkil\xc3\xb6, jolla on voima ottaa esineit\xc3\xa4 jakautuneista ulottuvuuksista ja jota kutsutaan Kresnikin avaimeksi. Nykyiseksi Kresnikin avaimeksi paljastuu Elle, jonka avulla Ludger saa k\xc3\xa4siins\xc3\xa4 nelj\xc3\xa4 Tiemerkki\xc3\xa4 (Waymarkers)._NEWLINE_Etsiess\xc3\xa4\xc3\xa4n viidett\xc3\xa4 ja viimeist\xc3\xa4 Tiemerkki\xc3\xa4 Ludger ja muut saavat tiet\xc3\xa4\xc3\xa4 Ellen tulevan tulevaisuuteen sijoittuvasta jakautuneesta ulottuvuudesta ja ett\xc3\xa4 viimeinen Tiemerkki on Ellen is\xc3\xa4, Victor, joka on kyseisen ulottuvuuden versio Ludgerista. Victor yritt\xc3\xa4\xc3\xa4 tappaa Ludgerin korvatakseen h\xc3\xa4net p\xc3\xa4\xc3\xa4ulottuvuudessa, mutta kuoleekin itse. Lis\xc3\xa4ksi selvi\xc3\xa4\xc3\xa4, ett\xc3\xa4 chromatuksen liika k\xc3\xa4ytt\xc3\xb6 muuttaa k\xc3\xa4ytt\xc3\xa4j\xc3\xa4n itse eroavuuskatalyytiksi. Ludger huomaa saaneensa oman voimansa Ellelt\xc3\xa4, joka oli itse alkanut jo muuttua katalyytiksi. Kun kaikki viisi Tiemerkki\xc3\xa4 tuodaan yhteen, Canaanin maa tulee n\xc3\xa4kyviin. Bisley sieppaa Ellen ja l\xc3\xa4hett\xc3\xa4\xc3\xa4 muut agenttinsa pid\xc3\xa4ttelem\xc3\xa4\xc3\xa4n Ludgeria ja muita, koska haluaa omana toiveenaan orjuuttaa kaikki henget. Voitettuaan agentit, Ludger ja muut saavat tiet\xc3\xa4\xc3\xa4, ett\xc3\xa4 p\xc3\xa4\xc3\xa4st\xc3\xa4kseen Canaaniin oli muodostettava sielusilta uhraamalla joku Kresnikin suvun voimakas j\xc3\xa4sen. Bisley uhrasi oman alaisensa, Rideaux'n, p\xc3\xa4\xc3\xa4st\xc3\xa4kseen sinne. Julius puolestaan tarjoaa itsens\xc3\xa4 uhriksi Ludgerin ja muiden sis\xc3\xa4\xc3\xa4np\xc3\xa4\xc3\xa4sylle._NEWLINE_Peliss\xc3\xa4 on nelj\xc3\xa4 eri lopetusta. Ensimm\xc3\xa4inen toteutuu, jos Ludger kielt\xc3\xa4ytyy tappamasta Juliuksen ja toinen taas, jos Ludger saa velkansa maksettua. Muut lopetukset toteutuvat, jos Ludger yst\xc3\xa4vineen p\xc3\xa4\xc3\xa4see Canaanin maahan. He voittavat Chronoksen, mutta Bisley tuhoaa Ludgerin taskukellon, jolloin Elle antaa Ludgerille Victorin taskukellon ja Ludger saa k\xc3\xa4ytt\xc3\xb6\xc3\xb6ns\xc3\xa4 t\xc3\xa4ysin omilla voimillaan toimivan chromatuksen. Sen avulla h\xc3\xa4n voittaa Bisleyn, joka tekee itsemurhan v\xc3\xa4ltt\xc3\xa4\xc3\xa4kseen katalyytiksi muuttumisen. Normaalissa lopetuksessa Origin toteuttaa ryhm\xc3\xa4n toiveen tuhota kaikki jakautuneet ulottuvuudet, mutta silloin Elle katoaa itsekin. Ludgerista tulee vuosien kuluttua Spiriuksen toimitusjohtaja ja h\xc3\xa4n tapaa p\xc3\xa4\xc3\xa4ulottuvuuden version Ellen \xc3\xa4idist\xc3\xa4, Lara Mel Martasta. Todellisessa lopetuksessa Ludger muuttaa itsens\xc3\xa4 chromatuksella miljoonanneksi katalyytiksi ennen Elle\xc3\xa4, peruen Ellen oman muuttumisen ja kadoten t\xc3\xa4m\xc3\xa4n sijasta jakautuneiden ulottuvuuksien mukana. Vuosia my\xc3\xb6hemmin Elle lukee uutisartikkeleita yst\xc3\xa4viens\xc3\xa4 saavutuksista."